富豪奧林比安

富豪奧林比安，又譯成富豪奧林匹克，係瑞典富豪喺英國蘇格蘭Irvine出嘅一款後置引擎雙層巴士。

富豪奧林比安嘅樣辦車底盤喺1991/1992年出，1993年3月正式投產。

設計 
富豪奧林比安嘅設計係源自利蘭奧林比安，不過用咗好多富豪嘅組件。佢初時可以用富豪TD102KF或者康明斯L10引擎，1996年起改為只可以配富豪D10A-245引擎。至於波箱係由Voith或者ZF出。

富豪奧林比安有9.5米及10.3米兩軸版，同埋10.4米、11.3米及12米三軸版可以揀。而車身選擇包括亞歷山大R型、東蘭開夏同埋Northern Counties Palatine/Palatine II。

英國 
富豪奧林比安喺英國本土有多間巴士公司買，蹤跡遍及英國各地。英國嘅富豪奧林比安一般都係兩軸車。

香港 
喺香港出嘅富豪奧林比安全部係三軸車。

香港嘅九龍巴士喺1994年初接收咗1架富豪奧林比安11米冷氣巴士，其後喺1994至1998年引入多530架，並喺1994至1997年引入338架12米富豪奧林比安冷氣巴士。另外九巴喺1995年引入30架11米富豪奧林比安冇冷氣巴士，係香港最後一批冇冷氣嘅專利巴士。而當時九巴旗下嘅龍運巴士喺1997年引入10架12米富豪奧林比安冷氣巴士，巴士喺1999年去晒九巴，另外龍運曾經自1997年起借用九巴5架富豪奧林比安11米冷氣巴士一段時間。

中華巴士喺1994至1998年引入64架富豪奧林比安11米冷氣巴士，配亞歷山大車身。1998年9月1號中巴嘅專營權完咗之後，中巴將其中62架賣畀新世界第一巴士，另外兩架留番做非專利車，2001年賣咗畀城巴。

城巴喺1994至1998年引入304架富豪奧林比安12米冷氣巴士，除咗有55架係配Northern Counties車身之外，其餘係配亞歷山大車身。另外城巴亦喺1994年引入10架富豪奧林比安10.4米冷氣巴士，同埋喺1996至1998年引入140架富豪奧林比安11米冷氣巴士，兩者都係配亞歷山大車身。

九廣鐵路公司喺1997至1998年買咗15架富豪奧林比安11米冷氣巴士，配Northern Counties車身，行輕鐵接駁巴士線同埋後來出現嘅西鐵接駁巴士線。兩鐵合併後，呢啲巴士租晒畀港鐵公司用。

中華電力喺1994年引入兩架單門版富豪奧林比安12米冷氣巴士做員工車，配亞歷山大車身。

捷達巴士喺1995年引入6架12米富豪奧林比安冷氣巴士，行屋邨巴士線，1996年賣晒畀城巴。

香港空運貨站有限公司喺1998年引入兩架配Northern Counties車身嘅富豪奧林比安12米冷氣巴士做員工車。1999年9月起，香港空運貨站唔再親自經營自己嘅員工接送巴士線，因此呢兩架巴士俾新巴買入，巴士喺2000年重新投入服務。

愛爾蘭 
愛爾蘭都柏林嘅Dublin Bus喺1994至2000年引入465架兩軸富豪奧林比安，車身由亞歷山大喺貝爾法斯特嘅Alexander (Belfast)分廠出。

另外亦有幾間細規模嘅巴士公司有買富豪奧林比安。

新加坡 
新加坡巴士公司喺1994至1995年引入100架10.3米兩軸富豪奧林比安，並喺1994至2000年引入471架配亞歷山大RH車身嘅12米三軸富豪奧林比安，全部配亞歷山大RH車身。

停產 
最後一架富豪奧林比安喺2000年交貨。兩軸版富豪奧林比安俾富豪B7TL低地台巴士取代，而三軸版富豪奧林比安就進一步發展成富豪超級奧林比安低地台巴士。

巴士型號